Õues on järjest rohkem kevade hõngu tunda ja sellest saavad aru ka lambad - poegimishooaeg on alanud. Esimene oli üks kevadel nelja-aastaseks saav valgepealine utt, kes sünnitas  kaks jäärapoissi. Ootasin esimesi tallesid veidi hiljem, kuid mõni päev siia-sinna kõikumist on täiesti normaalne. Eriti kipuvad varem sünnitama mitmikute emad. See utt üllatas meid laupäeva hommikul, kui lauta minnes tervitasid mind kaks pisikest talle, kes polnud veel ära kuivada jõudnudki. Eelmisel päeval midagi erilist näha ei olnud, päris paljud uted näivad viimasel ajal end ebamugavalt tundvat. Poisid läksid üsna ruttu ema tissist väärtuslikku tervespiima imema ja jätsin nad omaette.